SA slaggereed vir SonaKaapstadse stadsaal. (Foto: Stad Kaapstad/Facebook) Suid-Afrikaanse owerhede is slaggereed om te verseker dat vanjaar se staatsrede sonder voorval in die Kaapstadse stadsaal aangebied word. Die nasionale gesamentlike en operasionele intelligensiestruktuur (NatJoints), wat uit verskeie staatsdepartemente bestaan, insluitend die Suid-Afrikaanse Polisiediens (SAPD), die Suid-Afrikaanse Nasionale Weermag (SANW) en die Staatsveiligheidsagtenskap (SSA), het reeds maatreëls gereed om die terrein te beveilig. “Geïntegreerde en gesamentlike wetstoepassingsoperasies is onderweg, terwyl wetstoepassers ontplooi en op hoë gereedheid is om te verseker dat die staatsrede in ŉ veilige omgewing plaasvind, met geen voorvalle van misdaad voor, tydens of ná die staatsrede nie,” sê brig. Athlenda Mathe, nasionale polisiewoordvoerder. Die parlement se voorsittende beamptes het intussen gesê hulle het ag geslaan op betogings wat op die dag van die staatsrede beplan word. “Vreedsame betogings is ŉ kenmerk van ons grondwetlike demokrasie en ŉ manier om standpunt in te neem oor die staatsrede. Die nodige maatreëls is wel getref om waar nodig memorandums van betogers te ontvang.” Mathe het ook onderneem om streng op te tree teen diegene wat poog om die staatsrede te ontwrig of die wet met opset te oortree. Die EFF het reeds aangedui hy beplan om vanjaar se staatsrede te ontwrig. “NatJoints het alle wetstoepassingsagentskappe aangesê om hul pligte uit te voer volgens hul grondwetlike mandaat en binne die relevante voorskrifte van die wet,” sê sy. Met betrekking tot lugvaartsekuriteit is daar reeds ŉ kennisgewing deur die Burgerlugvaartowerheid uitgereik waarin uitgestippel word dat die lugruim binne 1,5 seemyl (sowat 3 km) van die Kaapstadse stadsaal beperk word. Die beperking sal Donderdag tussen 13:00 en 00:00 van krag wees en slegs die SANW sal gebruik van hierdie lugruim gedurende dié tydperk geniet. “Die lugruimbeperking sal ook tydens die parlementêre debat, die president se vraag-en-antwoordsessie en die begrotingsrede tussen 14 en 16 Februarie geld,” sê Mathe. “Geen hommeltuie sal in hierdie tye in die sone toegelaat word nie.” Die SAPD is ook reeds besig om die strate rondom die stadsaal te sluit. Sowat 490 parlementslede, insluitend tien verteenwoordigers van die Suid-Afrikaanse Vereniging vir Plaaslike Regerings (Salga), sal toegang tot die stadsaal hê terwyl nog 263 gaste wat verteenwoordigend is van verskeie sektore in die samelewing in die openbare galery na die staatsrede sal luister. “Ons kan bevestig dat vanjaar se verrigtinge soos dié van verlede jaar die volledige seremonieformaat sal volg,” sê die parlement se voorsittende beamptes. Aktiwiteite wat tydens ŉ volledige seremonie onderneem en waargeneem word, sluit in die die 21-geweersaluut, ŉ vliegtuig wat verbyvlieg, die seremoniële wag, die sing van die Volkslied, ŉ volle militêre orkes en die seremoniële optogte van die provinsiale speakers, premiers, die regbank, die adjunkpresident en die president.